b'\n_START_ARTICLE_\nMagic: the Gathering\n_START_PARAGRAPH_\nMagic: the Gathering (liet. Magija: kaupimas), populiariai vadinamas tiesiog Magic, MtG \xe2\x80\x93 magin\xc4\x97s fantastikos stiliaus kolekcionuojam\xc5\xb3 kort\xc5\xb3 \xc5\xbeaidimas, 1993 metais sukurtas Ri\xc4\x8dardo Garfildo (Richard Garfield) ir leid\xc5\xbeiamas Wizards of the Coast kompanijos. Magic the Gathering buvo pirmasis, ir iki dabar yra populiariausias fizinis (ne kompiuterinis) \xc5\xa1io \xc5\xbeanro \xc5\xbeaidimas pasaulyje (apytiksliais apskai\xc4\x8diavimais turi 20 milijon\xc5\xb3 \xc5\xbeaid\xc4\x97j\xc5\xb3 2015-\xc5\xb3j\xc5\xb3 duomenimis).\n_START_SECTION_\nIstorija\n_START_PARAGRAPH_\n1993 metais tuometinis matematikos doktorant\xc5\xabros studentas Ri\xc4\x8dardas Garfildas pristat\xc4\x97 naujovi\xc5\xa1ko \xc5\xbeaidimo, kur\xc4\xaf pats vadino \xe2\x80\x9eMana Clash\xe2\x80\x9c, projekt\xc4\x85 Piteriui Adkisonui (Peter Adkison), kompanijos Wizards of the Coast (WotC) direktoriui. \xc5\xa0is i\xc5\xa1kart susi\xc5\xbeav\xc4\x97jo tokiu \xc5\xbeaidimu ir sutiko j\xc4\xaf platinti. Po met\xc5\xb3 R. Garfildas pardav\xc4\x97 autorines \xc5\xbeaidimo teises WotC._NEWLINE_Nuo pat pirm\xc5\xb3j\xc5\xb3 kort\xc5\xb3 rinkini\xc5\xb3 pasirodymo \xc5\xbeaidimas tapo ypatingai populiarus, pirmiausia tarp vaidmen\xc5\xb3 \xc5\xbeaidim\xc5\xb3 m\xc4\x97g\xc4\x97j\xc5\xb3, netrukus juo susidom\xc4\x97jo ir daugelis kit\xc5\xb3 \xc5\xbemoni\xc5\xb3, ypa\xc4\x8d m\xc4\x97gstan\xc4\x8di\xc5\xb3 \xc4\xafvairaus tipo strateginius \xc5\xbeaidimus. Magic populiarumas nul\xc4\x97m\xc4\x97 daugelio kit\xc5\xb3 pana\xc5\xa1i\xc5\xb3 \xc5\xbeaidim\xc5\xb3 atsiradim\xc4\x85._NEWLINE_Nuo 1996m. prad\xc4\x97ti rengti oficial\xc5\xabs tarptautiniai Magic: the Gathering turnyrai, vadinamieji Pro Tour. Tokiuose turnyruose \xc5\xbeaid\xc4\x97jai var\xc5\xbeydavosi d\xc4\x97l pinigini\xc5\xb3 priz\xc5\xb3 \xe2\x80\x93 vieno turnyro prizinis fondas gali siekti iki 1 mln. JAV doleri\xc5\xb3. Taip pat \xc5\xa1iam bei kitiems kolekcionuojam\xc5\xb3 kort\xc5\xb3 \xc5\xbeaidim\xc5\xb3 turnyrams pri\xc5\xbei\xc5\xabr\xc4\x97ti, organizuoti bei jiems teis\xc4\x97jauti buvo sukurta organizacija \xe2\x80\x9eDuelists Convocation International\xe2\x80\x9c (DCI)._NEWLINE_2002m. buvo sukurta oficiali Wizards of the Coast programa Magic Online, leid\xc5\xbeianti \xc5\xbeaisti \xc5\xbeaidim\xc4\x85 internete. Iki tol egzistavo kelios fan\xc5\xb3 sukurtos programos, populiariausios \xe2\x80\x93 Apprentice ir Magic Workstation.\n_START_SECTION_\n\xc5\xbdaidimo principas\n_START_PARAGRAPH_\n\xc5\xbdaidimas kombinuoja strategijos ir s\xc4\x97km\xc4\x97s elementus. Kiekviena partija atspindi kov\xc4\x85 tarp galing\xc5\xb3 burtinink\xc5\xb3, vadinam\xc5\xb3 Duelists arba Planeswalkers. Kiekvienas \xc5\xbeaid\xc4\x97jas turi po paties susikurt\xc4\x85 kalad\xc4\x99, kurioje, priklausomai nuo turnyro tipo, gali b\xc5\xabti ne ma\xc5\xbeiau nei 40 arba 60 kort\xc5\xb3. \xc5\xbdaid\xc4\x97jai pradeda \xc5\xbeaidim\xc4\x85 tur\xc4\x97dami po 20 gyvyb\xc4\x97s ta\xc5\xa1k\xc5\xb3 bei 7 kortas rankoje, kurias i\xc5\xa1traukia i\xc5\xa1 savo kalad\xc4\x97s. \xc5\xbdaidim\xc4\x85 laim\xc4\x97ti galima suma\xc5\xbeinant prie\xc5\xa1ininko gyvyb\xc4\x97s ta\xc5\xa1k\xc5\xb3 skai\xc4\x8di\xc5\xb3 iki 0 arba priver\xc4\x8diant j\xc4\xaf traukti kort\xc4\x85, kai jo biblioteka (kalad\xc4\x97) yra tu\xc5\xa1\xc4\x8dia, arba alternatyviais b\xc5\xabdais, nurodytais ant kai kuri\xc5\xb3 konkre\xc4\x8di\xc5\xb3 kort\xc5\xb3._NEWLINE_Kovoje prie\xc5\xa1 oponent\xc4\x85 naudojami kerai, magi\xc5\xa1ki daiktai ir fantastiniai gyv\xc5\xabnai \xe2\x80\x93 visa tai atspindi atitinkamos kortos. Yra dvi i\xc5\xa1 esm\xc4\x97s skirtingos kort\xc5\xb3 r\xc5\xab\xc5\xa1ys: \xc5\xbeem\xc4\x97s ir burtai. \xc5\xbdemi\xc5\xb3 kortos teikia magi\xc5\xa1k\xc4\x85 energij\xc4\x85, vadinam\xc4\x85 mana, kuri reikalinga ker\xc4\x97ti. Burtai taip pat yra skirting\xc5\xb3 r\xc5\xab\xc5\xa1i\xc5\xb3 \xe2\x80\x93 tai gali b\xc5\xabti padarai (creatures), ap\xc5\xbeavai (enchantments), artefaktai (artifacts) (\xc5\xa1i\xc5\xb3 trij\xc5\xb3 tip\xc5\xb3 kortos i\xc5\xa1lieka \xc5\xbeaidimo lauke po ker\xc4\x97jimo), kerai (sorceries) bei greitieji kerai (instants) (\xc5\xa1i\xc5\xb3 tip\xc5\xb3 kortos turi vienkartin\xc4\xaf efekt\xc4\x85, kuriam \xc4\xafvykus jos padedamos \xc4\xaf vadinam\xc4\x85sias kapines (graveyard)). Norint suker\xc4\x97ti bet kur\xc4\xaf burt\xc4\x85 reikia sumok\xc4\x97ti jo manos kain\xc4\x85, kuri susideda i\xc5\xa1 tam tikros spalvos manos bei bet kokios spalvos manos; vis\xc5\xb3 tip\xc5\xb3 burtai, i\xc5\xa1skyrus bespalvius artefaktus, reikalauja bent vienos tam tikros spalvos manos.\n_START_SECTION_\nTurnyrai\n_START_PARAGRAPH_\nMagic: the Gathering turi savo oficiali\xc4\x85 turnyr\xc5\xb3 ir \xc5\xbeaid\xc4\x97j\xc5\xb3 reiting\xc5\xb3 sistem\xc4\x85. \xc4\xaevair\xc5\xabs nedideli turnyrai vyksta visame pasaulyje kone kiekvien\xc4\x85 savait\xc4\x99, dideli tarptautiniai \xe2\x80\x93 po kelet\xc4\x85 ar keliolika kart\xc5\xb3 per metus. Svarbiausi turnyrai yra Pro Tour, kiekvienos \xc5\xa1alies nacionalinis \xc4\x8dempionatai bei pasaulio \xc4\x8dempionatas.\n_START_SECTION_\nTurnyr\xc5\xb3 tipai\n_START_PARAGRAPH_\nTurnyrai b\xc5\xabna dviej\xc5\xb3 pagrindini\xc5\xb3 tip\xc5\xb3 \xe2\x80\x93 constructed ir limited._NEWLINE_Constructed turnyruose kiekvienas \xc5\xbeaid\xc4\x97jas atsine\xc5\xa1a savo susid\xc4\x97t\xc4\x85 kalad\xc4\x99 pagal tam tikrus apribojimus, vadinam\xc4\x85 turnyro format\xc4\x85. Formatai daugiausia lemia, kokias seniausias kortas galima naudoti turnyre. Bendrosios taisykl\xc4\x97s daugumai constructed turnyr\xc5\xb3 \xe2\x80\x93 kalad\xc4\x97je negali b\xc5\xabti ma\xc5\xbeiau nei 60 kort\xc5\xb3, taip pat kalad\xc4\x97je negali b\xc5\xabti daugiau nei 4 kort\xc5\xb3 vienod\xc5\xb3 angli\xc5\xa1ku pavadinimu, i\xc5\xa1skyrus pagrindines \xc5\xbeemes (basic lands)._NEWLINE_Limited turnyruose \xc5\xbeaid\xc4\x97jai gauna ka\xc5\xbekiek kort\xc5\xb3 ir i\xc5\xa1 j\xc5\xb3 turi susid\xc4\x97ti bent 40-ies kort\xc5\xb3 kalad\xc4\x99, su kuria toliau \xc5\xbeaid\xc5\xbeia.\n_START_SECTION_\nKort\xc5\xb3 vert\xc4\x97\n_START_PARAGRAPH_\nKiekviena korta rinkoje tarp \xc5\xbeaid\xc4\x97j\xc5\xb3 turi savo atskir\xc4\x85 vert\xc4\x99, priklausan\xc4\x8di\xc4\x85 nuo jos galingumo, retumo bei paklausos. Pigiausios kortos pardavin\xc4\x97jamos u\xc5\xbe centus, brangiausia turnyruose legali korta, Black Lotus i\xc5\xa1 neoficialiai vadinamojo \xe2\x80\x9ePower Nine\xe2\x80\x9c, kainuoja vir\xc5\xa1 de\xc5\xa1imt t\xc5\xabkstan\xc4\x8di\xc5\xb3 JAV doleri\xc5\xb3. _NEWLINE_Oficialiai kortos platinamos 15 kort\xc5\xb3 papildymo pakuot\xc4\x97se, 45 kort\xc5\xb3 turnyrin\xc4\x97se pakuot\xc4\x97se bei 40 arba 60 kort\xc5\xb3 temin\xc4\x97se kalad\xc4\x97se. Taip pat kort\xc5\xb3 galima \xc4\xafsigyti interneto parduotuv\xc4\x97se, kur jos pardavin\xc4\x97jamos po vien\xc4\x85. Surinkti galing\xc4\x85 kalad\xc4\x99 taip da\xc5\xbeniausiai b\xc5\xabna pigiau nei perkant papildymo ar turnyrines pakuotes.\n_START_SECTION_\nPl\xc4\x97timasis\n_START_PARAGRAPH_\nKiekvienais metais i\xc5\xa1eina 3-4 nauji rinkiniai, i\xc5\xa1 viso apie 700 nauj\xc5\xb3 kort\xc5\xb3. \xc5\xa0iuo metu yra i\xc5\xa1leista apie 11000 skirting\xc5\xb3 pavadinim\xc5\xb3 kort\xc5\xb3 (kai kurios kortos i\xc5\xa1leistos daugiau nei viename rinkinyje, \xc4\xafskaitant tai, yra ma\xc5\xbedaug 14000 skirting\xc5\xb3 kort\xc5\xb3). Pagrindinis rinkinys vadinamas \xe2\x80\x9eCore Set\xe2\x80\x9c, jis leid\xc5\xbeiamas kas dvejus metus.\n_START_SECTION_\nKaina\n_START_PARAGRAPH_\nKadangi per metus i\xc5\xa1eina bent trys nauji leidimai, kartais \xe2\x80\x93 ir daugiau, turnyruose dalyvaujantys \xc5\xbeaid\xc4\x97jai privalo nuolat investuoti l\xc4\x97\xc5\xa1as, jei nori, kad j\xc5\xb3 kalad\xc4\x97s ir toliau b\xc5\xabt\xc5\xb3 pakankamai stiprios dalyvauti turnyruose. Pagrindinis turnyro formatas \xe2\x80\x93 Standard \xe2\x80\x93 leid\xc5\xbeia naudoti kortas tik i\xc5\xa1 paskutini\xc5\xb3 dviej\xc5\xb3 blok\xc5\xb3 bei paskutiniojo Core Set, tod\xc4\x97l \xc5\xbeaid\xc4\x97jai priversti nuolat atnaujinti kolekcij\xc4\x85 ne tik d\xc4\x97l kalad\xc5\xbei\xc5\xb3 stiprumo, bet ir d\xc4\x97l elementari\xc5\xb3 taisykli\xc5\xb3 reikalavim\xc5\xb3._NEWLINE_Kai kurie kiti turnyr\xc5\xb3 formatai, ypa\xc4\x8d \xe2\x80\x93 Vintage bei Legacy, leid\xc5\xbeia naudoti beveik visas kortas. \xc4\x8cia atsiranda kita problema \xe2\x80\x93 tikrai stiprios kalad\xc4\x97s naudoja senas, nebespausdinamas kortas. D\xc4\x97l savo retumo, kolekcin\xc4\x97s vert\xc4\x97s ir (arba) d\xc4\x97l stiprumo \xc5\xbeaidime paprastai jos yra ypatingai brangios, kaina gali siekti de\xc5\xa1imtis, \xc5\xa1imtus doleri\xc5\xb3 u\xc5\xbe vienet\xc4\x85. Ta\xc4\x8diau j\xc5\xb3 nenaudojan\xc4\x8dios kalad\xc4\x97s da\xc5\xbeniausiai n\xc4\x97ra lygiavert\xc4\x97s turnyruose. Kita vertus, \xc5\xa1ie formatai yra gan\xc4\x97tinai populiar\xc5\xabs, tod\xc4\x97l senos, \xc5\xbeaid\xc5\xbeiamos kortos ilgainiui brangsta, tad j\xc5\xb3 \xc4\xafsigyjimas yra palyginus gera investicija.\n_START_SECTION_\nNet Decking\n_START_PARAGRAPH_\nNet Decking yra vadinamas pla\xc4\x8diai paplit\xc4\x99s rei\xc5\xa1kinys, kai \xc5\xbeaid\xc4\x97jai nusikopijuoja profesional\xc5\xb3 (da\xc5\xbeniausiai, turnyr\xc5\xb3 prizinink\xc5\xb3) kalades. \xc4\xae jas \xc4\xafeinan\xc4\x8di\xc5\xb3 kort\xc5\xb3 s\xc4\x85ra\xc5\xa1ai b\xc5\xabna internete, da\xc5\xbenai \xe2\x80\x93 kartu su paai\xc5\xa1kinimais, kaip ta kalade reikia \xc5\xbeaisti. Visgi norint i\xc5\xa1sirinkti galing\xc4\x85 kalad\xc4\x99, kuri gal\xc4\x97t\xc5\xb3 rungtis su kitomis kalad\xc4\x97mis galima rinktis is didelio j\xc5\xb3 skai\xc4\x8diaus. Nepaisant skirting\xc5\xb3 kort\xc5\xb3 gausyb\xc4\x97s, tikrai s\xc4\x97kmingai naudojam\xc5\xb3 Standard, Extended, Modern, Legacy ir Vintage turnyruose kort\xc5\xb3 yra palyginti ma\xc5\xbeai. Tiesa, i\xc5\xa1 j\xc5\xb3 galima sudaryti keliolika skirting\xc5\xb3 archetip\xc5\xb3, o kitos kortos naudojamos Limited formatuose.'